Aðalmarkmið lestrarstefnunnar sem nú eru höfð að leiðarljósi eru : Skýr markmið í kennslunni , gott aðhald fyrir alla sem að kennslunni koma og að hún lýsi æskilegri lestrarfærni nemandans í gegnum alla skólagönguna . Seint verður það ofsagt að lestrarþjálfun og góð lestrargeta eru mikilvæg í námi barna og ungmenna . Við í Kerhólsskóla teljum því mikilvægt að setja þá þjálfun í markvissan farveg til að styðja kennara skólans , nemendur og foreldra í því starfi . Þjálfunin á að vera sameiginlegt verkefni skóla og heimilis og áherslur í samræmi við stöðu nemandans hverju sinni . Heimalestur á að eiga sér stað fyrir fullorðinn aðila og farið er fram á að lesið sé í 10 - 15 mínútur í hvert sinn . Kvittunarhefti munu fylgja lestrarbókunum þar sem foreldrum eða fullorðnum aðila er gert að kvitta fyrir heimalesturinn . Þeir nemendur og foreldrar sem standa sig vel fá sýnilega umbun í kvittunarheftið og nemendur öðlast meiri færni í lestri . Viðmið fyrir ástundun eru skráð fyrir hvern mánuð og gefin einkunn sem birt er í námsmati . Tekið verður tillit til þeirra mánuða sem eru styttri í skólasókn eins og desember og páskamánuðurinn . Heftið skal því fylgja nemandanum bæði heim og í skóla .